Kemény István

*Királynő gyerekkori költeménye*

Ahogy az oroszlán szépségét a rács miatt

csodálhatod meg nyugodtan, úgy

az érzelmek pusztító erejét a versben.

*Jó álom állatokkal*

az egyik zarándok neve ádám

a másik zarándok neve éva

kígyójuk van de nem jött velük

egy harmadik zarándok neve ferenc

egy negyedik zarándok neve benitó

farkasuk van ferencé bent eszik

egy ötödik zarándok neve athéné

egy hatodik zarándok neve harry

baglyuk van vadászgat odakint

sorolhatnám de magukat sorolják

hetedik a folyó a fal tövében

halait számolja és rákjait

én is zarándok voltam istván

fogadóm van zarándokoknak

ami csak mozog alhat itt

 *megjelent: Kemény István: A királynál*

 *Magvető, 2012*